Jānis Ērenpreiss

Jānis Oļģerts Ērenpreiss ( — ) bija Latvijas onkologs, citologs, Latvijas Zinātņu akadēmijas īstenais loceklis (1992).

Kopš 1971.g. Jānis Oļģerts Ērenpreiss vadīja Latvijas Eksperimentālās un klīniskās medicīnas zinātniski pētnieciskā institūta Vēža šūnas bioloģijas laboratoriju un izveidoja Latvijas citoloģijas skolu.

Biogrāfija 

Dzimis 1929. gada 14. septembrī uzņēmēja Gustava Ērenpreisa ģimenē. Pēc vecāku šķiršanas palika pie mātes, skaistumkopšanas lietprates un ārstes Klāras Stakenas-Ērenpreisas. Māte nomira ar krūts audzēju, kad Jānim bija 19 gadi, un viņš nosolījies veltīt savu dzīvi onkoloģijai.

Jaunībā viņs uzņēmās rūpes par māsīcas dēlu Uldi Bērziņu un faktiski bija viņa audžutēvs.

Beidzis Rīgas medicīnas institūtu 1955. gadā. 30 gadu vecumā 1959. gadā aizstāvēja zinātnes kandidāta disertāciju par audzēju normalizāciju, kas bija aizsākta jau studiju gados.

Tajā pašā 1959. gadā Jānis pārgāja darbā uz Eksperimentālās un kliniskās medicīnas institūtu par zinātnisko līdzstrādnieku, lai vairāk laika varētu veltīt eksperimentālam darbam, sāka iedziļināties molekulārajā bioloģijā, kuras atzinumus iestrādāja savā pirmajā grāmatā teoretiskajā onkoloģijā.

1962. gadā viņs piedalījas ar referātu pirmajā Padomju savienības onkologu kongresā Maskavā.

No sešdesmito gadu vidus Jānis Ērenpreiss septiņus gadus lasīja lekcijas par molekulāro bioloģiju Latvijas Valsts Univesitātē.

1968. gadā Maskavā tika aizstāvēta doktora (šobrīd — habilitētā doktora) disertācija par audzēju šūnu citoķīmiju.

Ērenpreisa grupai Eksperimentālās un kliniskās medicīnas institūtā bija divas mazas istabiņas, bet Jānis sapņoja par elektronu mikroskopu un savu laboratoriju. Kā stāstīja Ilggadējā institūta direktore, republikas galvenā onkoloģe Velta Bramberga: “Kad institūtam radās iespēja iegādāties elektronu mikroskopu, bija problēmas ar tā novietošanu. Telpas šauras, garām pa ielu brauc tramvajs un automašīnas, tricina zemi. Palīdzība nāca no Sauriešu tuberkulozes slimnīcas, tās dibinātāja un toreizējā vadītāja daktera Kārļa Segliņa. Slimnīcu projektējot, jau bija paredzētas plašas laboratoriju telpas. Jānis tur dabūja 18 telpas un pārcēlās uz Sauriešiem ar visu elektronu mikroskopu un laboratorijas kolektīvu. Turpmāk laboratorija darbojās diezgan patstāvīgi, jo Jānis Ērenpreiss nebija no tiem zinātniekiem, kuri būtu stumjami un bīdāmi. Viņš vienmēr nāca ar skaidriem priekšlikumiem, jau sagatavotu plānu un iespējām, kā to realizēt. Mēs abi pētījām vēža izcelšanos, onkoģenēzi, tikai ar dažādām metodēm. Es — ar parasto mikroskopu, viņš — ar elektronu mikroskopu. Viņš onkoloģiskajās problēmās iedziļinājās kā neviens cits zinātnieks Latvijā.”

1992. gadā Ērenpreis ievēlēts par LZA īsteno locekli.

1993. gadā zinātnes finansējuma sabrukuma dēļ Ērenpreisa laboratorija stipri saruka un viņš aizēja uz Mikrobioloģijas un virusoloģijas institūtu. Laboratorija pārcēlās uz Kleistiem. Tad Jānis pārdeva no mātes mantoto vasarnīcas zemes gabalu Bulduros un par iegūto naudu izremontēja laboratorijas telpas un nopirka dārgus datorus. Un par savu naudu izdeva grāmatu angļu valodā.

Jānis Ērenpreiss miris 1996. gada 6. decembrī 67 gadu vecumā.

Kredo 
“Lai mācētu kaut ko jaunu atklāt, nepieciešama neiedomājama kombinācija: naiva bērna vērīgās acis un pamatīgas zināšanas.” Jānis Oļģerts Ērenpreiss

Zinātniskie darbi 
Jānis Ērenpreiss ir daudzu zinātnisko darbu autors. Jāmin viņa unikālā nukleoproteīdu citoķimijas skola. Iesākumu viņs mantoja no sava skolotāja professora K. Bogojavlenska. Jāņa ieguldījums metožu izstrādē un to pielietošana normālu un audzēju šūnu raksturojuman ir milzīgs. Turklāt, bez eksperimentālā vēža šūnu normalizācijas regeneratīvā laukā, jāmin embrionālu vēža teoriju, kurus iesakumus var atrast pat vēl XIX gadsimtā izcīlu patologu darbos. Viņš skaidri pauda uzskatu par vēža embrioloģisko izcelsmi, ko saistīja ar proto—onkogēnu darbību ontoģenēzē, it īpaši gametoģenēzē.

Savos pētījumos viņš bija atklājis veselu filozofiju, apgalvojot, ka vēzis nav kādu nejaušu procesu rezultāts. Kanceroģenēze ir genoma deregulācija, kad, iespējams, sāk darboties mehānisms, kas atgādina nevis šūnas ciklu, bet gan dzīves ciklu — primitīvu, kā vienšūnas organismam. Jānis bija konstatējis pašu principu, ka notiek programmēts process, kas atgriež šūnu pirmsākumā, respektīvi — dzimumšūnas attīstības līmenī. Tagad dažas hipotēzes liecina, ka varbūt process notiek atkārtoti un atkārtoti un tam nav nekā kopīga ar nejaušību. Process zināmā mērā šūnu saved kārtībā, tikai ļoti nevēlamā veidā. Ērenpreisa idejas tagad iekaro pasauli un zinātnieki pēta kanceroģenēzes molekulāro mehānismu. Malignas šūnas ar to iegūst “nemirstīgumu”, ka arī spēju pakļauties normalizācijai attiecīgu induktoru ietekmē. Janis arī saskatīja un pat saskaitīja šo procesu saikni ar novecošanos un dzīvnieku dzīves ilgumu. Šodien, pēc 30 gadiem, šie secinājumi ir tik aktuāli, kā nekad.

Jau pēc Jāņa Ērenpreisa pāragrās nāves veikto pētījumu rezultāti par audzēju rezistences mehānismiem un vēža šūnas dzīves ciklu ir publicēti 25 zinātniskos rakstos starptautiskos žurnālos, 50 reizes ziņoti starptautiskās konferencēs. Jānim Ērenpreisam bija izcīla intuīcija un prāta spējasю Galvenie atklājumi un izvirzītās zinātnieka hipotēzes ir apstiprinājušās, un darbs, kam viņš veltīja savu mūžu, tiek turpināts.

Monogrāfijas 

 Эренпрейс, Ян-Ольгерт Густавович. Роль нуклеиновых кислот в дифференцировке и малигнизации. / Академия наук Латв. ССР, Институт экспериментальной и клинической медицины.- Рига: Изд-во Акад. наук Латв. ССР, 1963. — 168 с
 Erenpreis, Y. G. (1963). (Erenpreiss J. O. G.). The Function of Nucleic Acids in the Differentiation of Neoplastic Processes. Daniel Davey &Co, New York. 152 pp.
 Erenpreiss, J. O. (1964). Tumour growth in the zone of bone regeneration. Acta Unio Int. Contra Cancr., 20, 1558—1560.
 Эренпрейс, Ян-Ольгерт Густавович. Цитохимия нуклепротеидов нормальных и опухолевых клеток: Автореферат дисcертации на соискание учёной степени доктора медицинских наук. / АМН СССР. — Москва, 1967.
 Эренпрейс, Ян-Ольгерт Густавович. Ядро раковой клетки. — Рига: Зинатне, 1971. — 149 с.
 Раковая клетка. Сборник статей под редакцией доктора медицинских наук Я. Г. Эренпрейса; Латвийский НИИ экспериментальной и клинической медицины Министерства здравоохранения Латвийской ССР. — Рига: Зинатне, 1973. — 144 с.
 J. Ērenpreiss. "Ievads eksperimentālā onkoloģijā". Rīga: Zvaigzne,1977. — 194 lpp.
 Эренпрейс, Ян-Ольгерт Густавович. Современные концепции опухолевого роста. / Я. Г. Эренпрейс; Латвийский НИИ экспериментальной и клинической медицины. — Рига: Зинатне, 1987. — 120 с.
 Erenpreiss, J. (1992). Gametogenesis as a molecular model of cancerogenesis: A current view of the embryological theory of cancer. Proc. Latv. Acad. Sci, Section B, 3, 55—63.
 J. Erenpreiss. "Current Concepts of Malignant Growth, Part A. From a normal cell to cancer”. Rīga: Zvaigzne, 1993.

Balvas 

 LZA Paula Stradiņa balva (1996) par pēdējo monogrāfijai angļu valodā “ Current Concepts of Malignant Growth, Part A. From a normal cell to cancer”, kuru zinātnieks izdeva par saviem līdzekļiem.

Ģimene 
Tēvs — uzņēmējs Gustavs Ērenpreiss.

Māte — skaistumkopšanas speciāliste un ārste Klāra Stakena.

Pirmā sieva bija Jāņa skolas biedrene Ausma Derkēvica, no viņas Jānis ir šķīries.

Otrā sieva ir ārste un starptautiski pazīstama zinātniece, Jāņa bijušā aspirante Jekaterina (laulība reģistrēta 1972. gadā). 2003. gadā viņa kļuva par Latvijas Zinātņu akadēmijas īsteno locekli. Viņa ir Latvijas Universitātes Biomedicīnas pētījumu un studiju centra vadošā pētniece.

Dēli Jānis (1973) un Juris (1975).

Publikācijas 

 Jekaterina Ērenpreisa. Jāņa Ērenpreisa skola. Acta Medico-Historica Rigensia, Riga, 1997, Vol.III, p. 257-266.
 Jekaterina Erenpreisa, Aina Dalmane, Juris Erenpreiss. Jānis Oļģerds Ērenpreiss and his theory of carcinogenesis. Acta Medico-Historica Rigensia, Riga, 2000, Vol.V, p.281-285.

Atsauces 

1929. gadā dzimušie
1996. gadā mirušie
Rīgā dzimušie
Latvijas ārsti
Latvijas Zinātņu akadēmijas īstenie locekļi
Rīgas Medicīnas institūta absolventi
Latvijas Universitātes pasniedzēji